Хьэсанэ Мурат и текIуэныгъэ
Тольятти къалэм дэт «Лада-Арена» спорт комплексым щекIуэкIащ ММА спорт лIэужьыгъуэмкIэ зи чэзу дунейпсо зэхьэзэхуэр. Абы щызэуащ Налшык щыщ Хьэсанэ Мурат.
«Единство» спорт клубым зыщызыгъасэ адыгэ щIалэр IущIащ Санкт-Петербург къикIа «Самбо-Питер» клубым щыщ Хмарэ Александр.
ЗэIущIэм и япэ Iыхьэм зэрыщIидзэу Хьэсанэм и хьэрхуэрэгъум и пщэр фIиубыдыкIри, 31-нэ секундым ирихьэлIэу зригъэтащ. Иджырей зэхьэзэхуэм и пэ къихуэу Мурат зэIущIиплI иригъэкIуэкIати, псоми хухаха зэманыр и кIэм нэмыс щIыкIэ текIуэныгъэхэр къыщихьащ.
Спорсменыр егъасэ тренер цIэрыIуэ Мамхэгъ Хьэчим.
ЖЫЛАСЭ Замир.
